ผ่านมาแถวดอนเมืองเพื่อจะหาเต้าหู้ทาน เลยหาของกินที่เป็นอาหารคาวลองท้องก่อน ก่อนตบท้ายด้วยขนมหวาน จึงขอเลือกเป็นก๋วยเตี๋ยว เพราะจะได้ไม่หนักเกินไป

การเดินทาง ร้านนี้อยู่ใกล้กับฝ่ายช่างการบินไทย ถ้าเดินทางมาร้านจะอยู่ด้านซ้าย เห็นป้ายชัดเจน จอดรถได้ตามข้างทาง แบบจอดแปะ ไม่เสียค่าใช้จ่าย   

บรรยากาศในร้าน เป็นร้านไม่มีโซนแอร์ เป็นเหมือนนั่งทานในบ้าน รายล้อมด้วยอาหารอีกนานาชนิด ทั้งขนมถ้วย ใส่ไส้ ทอดมัน หมูสะเต๊ะ กล้วยทอด ตรงกลางของร้านจะเป็นเรือ โซนก๋วยเตี๋ยวเนื้อ และโซนด้านหลัง จะเป็นหม้อก๋วยเตี๋ยวหมู แบ่งหม้อกันอย่างชัดเจน สบายใจได้ 

การบริการ ร้านจะมาถามเราจะสั่งอะไรดี ก๋วยเตี๋ยวหมู ก๋วยเตี๋ยวเนื้อ น้ำอะไร ทานขนม ทอดมันหรือหมูสะเต๊ะด้วยไหม ถือว่าการบริการใช้ได้เลยทีเดียว 

รสชาติอาหาร เป็นที่น่าแปลกใจมาก เพราะกะมาทานก๋วยเตี๋ยว ระหว่างรอก๋วยเตี๋ยว เลยสั่งหมูสะเต๊ะมาทานเล่นไปพลางๆ พอทานปุ๊บ เฮ้ยอร่อยมาก ขอบอกว่าติดใจเลย ราคาอยู่ที่ชุดละ60 บาท จะเสริฟร้อนๆให้เราเลย มาถึงด้านก๋วยเตี๋ยว เห็นเหมือนชามใหญ่ แต่ที่จริงเส้นและปริมาณค่อนข้างน้อยถ้าเทียบกับราคา  เราสั่งไป2แบบ เนื้อและหมู โดยรวมและความเห็นส่วนตัว รสชาติน้ำซุปยังไม่ค่อยเข้มข้นเท่าไร จะเผ็ดนำมากกว่า ถ้าเป็นหมู จะรสชาติค่อนข้างดีกว่ามาก ก๋วยเตี๋ยวเริ่มต้นราคาชามละ35 บาท 

ถ้าใครผ่านมาแถวดอนเมือง และไม่รู้จะทานไรดี ลองแวะทานก๋วยเตี๋ยวสักชาม หมูสะเต๊ะสักชุด ตบท้ายด้วยขนมถ้วย ก็อิ่มละค่ะ